**Дзяржаўная ўстанова адукацыі**

**“Сярэдняя школа №153 г. Мінска А.К. Талая”**

**План-канспект урока па беларускай мове для 6 класа па тэме:** **“Назоўнікі агульныя і ўласныя. Правапіс уласных назваў”**

Намінацыя: распрацоўка ўрока з выкарыстаннем штучнага інтэлекту

Распрацавала: Ярмоленка Алена Мікалаеўна,

настаўніца беларускай мовы і літаратуры

вышэйшай кваліфікацыйнай катэгорыі,

[lenikskr@yandex.by](mailto:lenikskr@yandex.by)

Гэта другі ўрок вывучэння раздзелу “Назоўнік”. Тып урока – камбінаванай будовы.

**Мэты ўрока :**

-пазнаёміць вучняў з паняццямі “агульныя” і “ўласныя” назоўнікі, правапісам уласных назваў;

-развіваць лексічны запас вучняў, вуснае і пісьмовае маўленне, крытычнае мысленне, самастойнасць, навык работы з тэкстам, картай, сэрвісамі штучнага інтэлекту UniversusGPT/imagine, UniversusGPT-4/1;

-садзейнічаць выхаванню узаемапавагі, культуры маўлення, каштоўнасных адносін да жыцця, паважлівых адносін да людзей розных нацыянальнасцей, патрыятычных пачуццяў.

**Абсталяванне:** маршрутна-дыягнастычны аркуш з заданнямі і самаацэнкай для вучняў, карткі з выніковым тэстам, мультымедыйнае забеспячэнне, тэлефоны; кубік Блума.

Пры арганізацыі пачатку урока ствараецца псіхалагічны настрой, праводзіцца інструктаж, работа па выхаванні каштоўнасных адносін да жыцця.

Пры праверцы дамашняга задання высвятляецца узровень засваення тэарэтычных ведаў па тэме папярэдніх урокаў праз выкарыстанне лічбавага дыктанта, што дапамагае уключыць ў працу ўсіх вучняў.

Мэтай наступнага этапу ўрока з’яўляецца пашырэнне слоўнікавага багацця, развіццё моўных кампетэнцый і ўмоў камунікацыі. Глабальна – гэта не што іншае як інвестыцыя ў функцыянальную граматнасць нашых вучняў. Мэта дасягаецца шляхам увядзення ва ўрок вакабуляра, які складаецца з размоўнай лексікі па тэме “Метро”. Акрамя рэалізацыі асноўнай мэты этапу, праводзіцца лексічная, марфалагічная і арфаграфічная работа. Шляхам аналізу моўных з’яў вучні самастойна вызначаць тэму ўрока, па апорных словах ставяць перад сабой мэты, якія павінны дасягнуць на ўроку.

Выклікаць цікавасць да вывучаемай моўнай з’явы дапамагае ўвядзенне праблемнай сітуацыі, вырашыць якую вучні змогуць, абапіраючыся на веды, здабытыя ў папярэдніх класах і аналізуючы прапанаваныя ім назоўнікі, што развівае крытычнае мысленне. Працуючы ў парах па падручніках, вучні самастойна здабываюць веды, а выкарыстанне прыёму “Узнаві ключавое слова” дапамагае ўключыць у работу ўсіх вучняў. Шасцікласнікі, якія маюць павышаную матывацыю да вывучэння прадмета “беларуская мова”, змогуць праявіць сябе праз выкананне індывідуальнага задання павышанага ўзроўню. Фізхвілінка, акрамя асноўнай функцыі – ахова здароўя дзіцяці, дапамагае нагадаць вучням пра паважлівыя адносіны да людзей розных нацыянальнасцей.

Асноўная работа на этапе фарміравання ўменняў і навыкаў пабудавана на працы з тэкстам. Акрамя галоўнай мэты этапу ўрока, змест тэксту і аналітычная гутарка дапамогуць пашырыць кругагляд вучняў, правесці лексічную работу, ажыццявіць міжпрадметныя сувязі, метапрадметныя камунікацыі, выхоўваць патрыятызм. З дапамогай штучнага інтэлекту вучні згенерыруюць фота сучаснай станцыі метро, абапіраючыся на лексіку, вывучаную на ўроку.

Комплексна вывучыць тэму можна толькі пры ўвядзенні яе ў кантэкст жыцця, што дапаможа зрабіць прыём практычнага арыентавання “Камунікатыўная сітуацыя” пры дапамозе штучнага інтэлекту. Дадзены прыём спрыяе не толькі больш глыбокаму засваенню тэмы ўрока, але і развіццю моўных кампетэнцый шасцікласнікаў.

На прыканцы ўкока прапануецца кожнаму вучню выбраць сваё ўласнае дамашняе заданне адпаведна ўзроўню засвоеных ведаў. Арыентавацца шасцікласнікі будуць па самаацэнцы выканання кожнага задання, што запланавана на працягу ўсяго ўрока. Розныя колеры картак дапамогуць і настаўніку ўбачыць узровень засвоеных ведаў вучнямі.

Дзякуючы прыёму “Працягні выраз”, вучні паспрабуюць вызначыць, што ўрок даў ім для жыцця і адзначыць сваю работу і сваіх аднакласнікаў

Такім чынам, дасягаючы мэтаў на кожным этапе ўрока, гарантавана дасягненне мэтаў, пастаўленых да ўсяго ўрока.

**Ход урока**

1. **Арганізацыя пачатку ўрока***(1 хвіліна)*

- Добры дзень, мае сябры. Сёння ў метро кантралёр пажадаў мне добрага дня, чым падняў настрой. Прывітанне з мінскай падземкі я прынесла і вам (прагляд відэа) *(Слайд 1)*

- А ці ведаеце вы, што ў 2024 годзе Мінскі метрапалітэн адзначыў 40 год з дня адкрыцця. Гэта самы экалагічна чысты грамадскі транспарт. Аднак карыстаючыся ім неабходна быць вельмі ўважлівым і абавязкова прытрымлівацца правілаў бяспечных паводзін.

- Ну, што, спусцімся ў Мінскую падземку?

- Працаваць на ўроку мы будзем па маршрутна-дыягнастычным аркушы, які ёсць у кожнага на парце, і ацэньваць сябе на кожным этапе ўрока з дапамогай наклеек рознага колеру (зялёны – выдатна, жоўты – ёсць пытанні, чырвоны- не зразумела, трэба яшчэ раз звярнуцца да матэрыялу).

1. **Праверка дамашняга задання. Актуалізацыя ведаў** *(3 хвіліны)*
2. Лічбавы дыктант

- Што неабходна, каб прайсці ў метрапалітэн? Для таго, каб актывізаваць работу праязнога, трэба напісаць у ім лічбы 1 – так, 0 – не, што адпавядаюць правільным адказам на мае сцверджанні. Запішыце лічбы на праязных білетах.

- Усе часціны мовы падзяляюцца на самастойныя і службовыя.

- Назоўнік, прыметнік, займеннік, дзеяслоў – службовыя часціны мовы.

- Назоўнік – гэта самастойная часціна мовы, якая абазначае прадмет і адказвае на пытанні ХТО? ШТО?

-Назоўнікі могуць адносіцца да мужчынскага, жаночага і ніякага роду.

- Усе назоўнікі адзіночнага ліку.

- У сказе назоўнікі могуць быць толькі дзейнікам.

- Пачатковай формай назоўніка з’яўляецца форма назоўнага склону адзіночнага ліку.

- Назоўнікі могуць мець наступныя лексічныя значэнні: назвы канкрэтных прадметаў, раслін, асоб, жывых істот, з’яў прыроды, апрадмечаных дзеянняў, падзей, абстрактных паняццяў, прымет.

*Даведка:* 1 0 1 1 0 0 1 1*(Слайд 2)*

- А зараз прапаную вам пабыць у ролі кантралёраў і праверыць праязны суседа па парце. Абмяняйцеся праязнымі.

2. Узаемаправерка (2 работы правярае настаўнік, астатнія звяраюцца с запісам на слайдзе).

3. Самаацэнка ў маршрутна-дыягнастычным аркушы.

1. **Падрыхтоўка да ўспрыняцця матэрыялу. Паведамленне тэмы ўрока, мэтавызначэнне** *(6 хвілін)*

1.Работа з вакабулярам па тэме “Метро” *(3 хвіліны)*

- Каб добра арыентавацца ў метрапалітэне, трэба валодаць спецыяльнай лексікай. Звярніцеся да вакабуляра ў вашых маршрутных аркушах.


*Цягнік, пасажыр, накірунак, платформа, вестыбюль, турнікет, тунэльл, лесвіца, поручань, хуткасны, утульны, спазняюся, спяшаюся, пад’язджаю, чакаю, праз некалькі хвілін, няма сувязі, сустрэнемся ў вестыбюлі.*

- Прачытайце словы. Якія з іх вам не зразумелыя?

- Дайце азначэнне слову платформа*(Лексічная работа)*


- У чым асаблівасць напісання слоў “пасажыр”, “тунэль*,* “пад’язджаю” *(Арфаграфічная работа)*

2.Марфалагічная хвілінка *(2 хвіліны)*

- Давайце разам размяркуем па групах напісанае на экране <https://learningapps.org/view37675353>

Самаацэнка

3. Аб’яўленне тэмы ўрока

- Што напісана на экране? “Назоўнікі агульныя і ўласныя. Правапіс уласных назваў”

- Гэта тэма сённяшняга ўрока, запішыце яе ў сшыткі, але спачатку дату, класная работа.

5. Сумесная пастаноўка мэтаў урока. *(1хвіліна)*

- Звернемся да арыенціраў, што замацаваны на дошцы. На што яны нас накіроўваюць?

Пазнаёміцца…

Асэнсаваць…

Навучыцца …*.*

1. **Этап тлумачэння новай тэмы** *(10 хвілін)*

1.Прыём “чацвёрты лішні” са словамі-перавёртышамі ў парах *(2 хвіліны)*

-У метро лёгка заблытацца, нават літары заблыталіся ў словах.

-Звярніцеся да **карткі 1** і знайдзіце разам з суседам па парце словы, якія схаваліся.

**Картка 1**

|  |
| --- |
|  |

Франтальная праверка. *(Слайд 3)(3 хвіліны)*

- Якое слова вы б выключылі з раду гэтых слоў?

- У чым асаблівасць напісання гэтага назоўніка?

- Гэта ўласны назоўнік.

- Што абазначаюць астатнія назоўнікі?

- Гэта агульныя назоўнікі.

- Які вывад можна зрабіць?

Самаацэнка

2.Прыём “Здабываем веды самастойна” *(3 хвіліны)*

А).Работа з падручнікам у парах

-Каб падарожнічаць у метро, трэба быць самастойным. Праверым, як вы умееце самастойна працаваць.

- Прачытайце правілы настар.72, 73 у падручніку і дапоўніце сказы на **картцы 2**. Хто будзе падрыхтаваны, падніміце руку ўверх.

**Картка 2**

|  |
| --- |
| **Запішыце прапушчаныя словы:**  1.Агульныя назоўнікі – гэта назвы \_\_\_\_\_\_\_\_\_\_\_\_\_\_ прадметаў, з’яў, паняццяў.  2. \_\_\_\_\_\_\_\_\_\_\_\_\_\_ назоўнікі – гэта імёны і прозвішчы, геаграфічныя і астранамічныя назвы, клічкі жывёл, назвы свят, гістарычных падзей, помнікаў, арганізацый.  3. У якасці ўласных назоўнікаў могуць выступаць \_\_\_\_\_\_\_\_\_\_\_\_\_\_\_.  4. Уласныя назоўнікі, выражаныя словазлучэннем з’яўляюцца \_\_\_\_\_\_\_\_\_\_\_\_\_\_\_\_\_\_\_ членам сказа.  5. Уласныя назоўнікі пішуцца з\_\_\_\_\_\_\_\_\_\_\_\_\_\_\_\_\_\_\_літары.  6. Назвы кніг, газет, часопісаў, прадпрыемстваў, фабрык і інш. пішуцца з \_\_\_\_\_\_\_\_\_\_\_\_\_\_літары і бяруцца ў \_\_\_\_\_\_\_\_\_\_\_\_\_\_\_\_.  7. Калі ў назве ёсць слова імя, то яна ў двукоссе \_\_\_\_\_\_\_\_\_\_\_\_\_\_\_\_\_\_. |

Б). Індывідуальнае заданне

- А некаторыя вучні паспрабуюць прыдумаць уласныя прыклады на кожны пункт правіла.

**Картка 2 (павышаны ўзровень)**

|  |
| --- |
| **Запішыце па 2 уласныя прыклады на кожны пункт:**  1.Агульныя назоўнікі\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  2.Уласныя назоўнікі, якія абазначаюць геаграфічныя ці астранамічныя назвы\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  3.Уласныя назоўнікі, якія абазначаюць назвы прадпрыемстваў, фабрык, кніг, спектакляў і пад. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  4.Назва, у якой ёсць слова імя\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

В) Франтальная праверка *(2 хвіліны)*

- Зачытайце атрыманыя сказы па ланцужку, а вучні, якія працавалі індывідуальна, дапоўніце ў патрэбны момант.

Самаацэнка

**Фізкультхвілінка** *( слайд 3)(2 хвіліны)*

У метро можна сустрэць людзей розных нацыянальнасцей. Давайце паназіраем і падтрымаем танцам.

1. **Этап фарміравання ўменняў і навыкаў** *(20 хвілін)*

А) Работа з тэкстам *(12 хвілін)*

1. Папераджальная гутарка:

- Перад вамі карта метрапалітэна г. Мінска.

- Зойдзем на станцыю метро “Трактарны завод”

- Якая станцыя папярэдняя, калі мы пачалі падарожжа ад гандлёвага цэнтру “Мома”?

- Да якой станцыі неабходна даехаць, каб перайсці на Маскоўскую лінію?

Зробім прыпынак на гэтай станцыі і даведаемся пра яе больш. Тэкст чытае загаддзя падрыхтаваны вучань. *(Слайд 4)*

**КУПАЛАЎСКАЯ**

Станцыя метро «Купалаўская» мае два ўваходныя **вестыбюлі** і злучаецца з «Кастрычніцкай» Маскоўскай лініі праз агульны вестыбюль і **пераход**, які злучае цэнтры платформаў. «Купалаўская» і **тунэлі** Аўтазаводской лініі пабудаваны на меншай глыбіні, чым «Кастрычніцкая”. Тэмы матываў **паэзіі** **Янкі Купалы** натхнілі архітэктара Яўстафія Леановіча і мастака Валерыя Даўгалу стварыць цэласны **вобраз** утульнасці і мяккасці беларускіх напеваў. Агульны з «Кастрычніцкай» выхад размешчаны на праспекце Незалежнасціі вядзе да **Кастрычніцкай плошчы**, Палаца Рэспублікі, універмага ГУМ і **ўніверсама «Цэнтральны».** Другі выхад размешчаны ў падземным пераходзе пад скрыжаваннем вуліц Карла Маркса і Энгельса і вядзе да **тэатра імя Янкі Купалы** і Аляксандраўскага сквера, дзе недалёка ад цэнтральнага ўваходу ў цені дрэў усталяваны памятны знак. На ім выгравіравана: "У гэтым месцы фашысты пакаралі смерцю савецкіх патрыётаў падчас Вялікай Айчыннай вайны". Побач са скверам знаходзіцца будынак **Адміністрацыі Прэзідэнта Рэспублікі Беларусь.**

2. Гутарка па змесце прачытанага (міжпрадметныя сувязі)

- З якой станцыяй злучаецца станцыя метро “Купалаўская”?

- Якія лініі метрапалітэна перакрыжоўваюцца на гэтых станцыях?

- Тэмы матываў паэзіі якога беларускага пісьменніка натхніла на стварэнне ст. м. “Купалаўская”?

- У гонар каго ўсталяваны памятны знак у Аляксандраўскім скверы?

- Хто такія патрыёты?

- Ці былі вы на гэтым месцы?

- Якая асноўная думка тэксту?

- Які тып тэксту?

- Які стыль тэксту?

- У навуковым стылі дастаткова часта ўжываюцца ўласныя назоўнікі.

3. Прыём “Кожнаму слову сваё месца”

- Выпішыце словы, выдзеленыя жырным шрыфтам у 2 слупкі: агульныя і ўласныя назоўнікі.

4.Прыём “Па ланцужку”

- Праверым, ці так вы напісалі. Па ланцужку выйдзіце да дошкі і прымацуйце па адным слове, а астатнія вучні абмяняйцеся сшыткамі і праверце суседа.

- Якія назоўнікі напісалі вы з вялікай літары?

- Чаму не ўзялі назву тэатра ў двукоссе?

Самаацэнка

5. Праца з сэрвісам штучнага інтэлекту UniversusGPT/imagine

- А зараз давайце уявім, якой магла б быць станцыя метро “Купалаўская”, каб яе праектавалі сучасныя архітэктары з дапамогай штучнага інтэлекту. Называйце словы і спалучэнні, абапіраючыся на вакабуляр да ўрока, а сервіс UniversusGPT/imagine нам прапануе выяву.

Б) Практычнае арыентаванне “Камунікатыўная сітуацыя” *(8 хвілін)*

- Уявіце, што вы з класам вырашылі паглядзець у кінатэатры мультфільм. Але ў вагоне метро вам сустрэўся Кабякоў, вы заглядзеліся на яго і забыліся выйсці на сваёй станцыі метро “Плошча Леніна”. Хацелі выбегчы з вагона, але дзверы ўжо зачыніліся. Напішыце смс-паведамленне свайму настаўніку, выкарыстоўваючы словы з вакабуляра. Калі ўзніклі цяжкасці, можаце запытацца ў віртуальнага памочніка UniversusGPT-4/1 на сваім тэлефоне, як гэта можна зрабіць.

**VI. Інфармацыя пра дамашняе заданне, інструктаж па яго выкананні** *(1 хвіліна)*

-Цудоўна вы справіліся з гэтым заданнем і паспелі на прагляд мультфільма. Але нам неабходна вярнуцца дадому. Звернемся да карты метрапалітэна. На якую станцыю нам неабходна прыехаць? *(Партызанская)*

- Але выйдзем не з пустымі рукамі, а з дамашнім заданнем. Вучні, на палях маршрутных аркушаў, у якіх большасць зялёных кружкоў, возьмуць заданні на зялёнай картцы, у каго па тэме ўрока засталіся пытанні – на жоўтай, каму было вельмі цяжка – на чырвонай.

- Вучні **5 узроўню** напішуць міні-сачыненне “Падарожжа па Мінскім метрапалітэне”, ужываючы агульныя і ўласныя назоўнікі.

**VII. Падвядзенне вынікаў. Рэфлексія** *(3 хвіліны)*

- Вось мы і прыехалі на патрэбную нам станцыю. Засталося толькі прааналізаваць нашу працу і выбраць, куды мы выправімся на наступным уроку.

1. Зварот да мэтаў урока

- Успомнім, якія арыенціры ставілі перад вывучэннем новага матэрыялу?

- Ці дасягнулі іх?

- Якія пытанні засталіся?

2. Рэфлексія

- На якую станцыю адравімся наступны раз, вызначым, дапоўніўшы сказ.

(Кубік Блума, на гранях якога выявы станцый метрапалітэна і выразы):

**-** На ўроку я даведаўся…

**-** Урок даў мне для жыцця…

**-**Сёння ў мяне атрымалася..

**-**Асабліва мяне здзівіла…

**-**Сёння я хачу пахваліць…

**-**На ўроку мне спадабалася…

3. Выстаўненне і каменціраванне адзнак